'Najstrašnija stvar na svijetu je kad netko izgubi dijete, suosjećam s roditeljima stradalog momka, ali vjerujte mi, moj sin nije problematičan dečko'

"Karlo nikoga nije htio ubiti. Branio se. Vidio sam sina te grozne večeri, nakon kobnog događaja, vrlo kratko, koliko su mi u policiji dopustili. Na brzinu mi je kazao što se dogodilo, koliko je uspio. On i prijatelj prolazili su Zapadnom obalom kada ih je napala skupina od 4-5 momaka. Udarali su ih prvo šakama, onda ih bacili na pod i cipelarili. Kada je jedan od njih krenuo s razbijenom bocom prema Karlovu prijatelju, on je izvadio mali švicarski nožić za planinarenje koji sam mu ja poklonio prije 10 godina i uvijek ga je nosio sa sobom... Ne znam detalje, što je bilo dalje, policajci su ga odveli, a on je ponavljao da mi ne laže", kazao je Večernjem listu Boris K. čijeg je sina Karla G. K. (18) policija prijavila da je u subotu navečer pred hotelom Marjan u Splitu nožem ubo Gorana V. (18) koji je preminuo u vozilu Hitne pomoći.

Karlov prijatelj, također 18-godišnjak, optužen je za prikrivanje kaznenog djela jer su zajedno pobjegli s mjesta događaja i skrili se u jednom napuštenom objektu na drugom kraju grada.

Sadržaj se nastavlja...

Po putu su bacili i nož kojim je Karlo G. K. ubio svog vršnjaka, ali su poslije policiji rekli gdje je. Obojica su pritvorena.

S obitelji ubijenog Gorana V., shrvanom od tuge, novinari Večernjeg lista nisu uspjeli razgovarati.

"Najstrašnija stvar na svijetu je kad netko izgubi dijete, suosjećam s roditeljima stradalog momka, ali vjerujte mi, moj sin nije problematičan dečko. On je sasvim obično, normalno gradsko dijete. Ima bend, kompjutori i glazba, to je sve što ga zanima. Uvečer izlazi vrlo rijetko, ima nekoliko prijatelja s kojim se druži, uglavnom su u kućama, igraju igrice i sviraju. Ne znam što je u subotu uvečer radio na Zapadnoj obali", rekao je Boris K., inače glazbenik. Njemu i supruzi Karlo je jedino dijete, ponosio se njime te je uvjeren kako je njegov sin kobne večeri bio uplašen za goli život. Dodaje kako Karlo ne puši, ne pije i nije konfliktan, piše Večernji list.